KIRJALLINEN KYSYMYS E-1809/99 esittäjä(t): Paul Rübig (PPE-DE) komissiolle. Venäjältä peräisin olevan kalan laiton tuonti.



Virallinen lehti nro 203 E , 18/07/2000 s. 0053 - 0054



KIRJALLINEN KYSYMYS E-1809/99 esittäjä(t): Paul Rübig (PPE-DE) komissiolle (12. lokakuuta 1999) Aihe: Venäjältä peräisin olevan kalan laiton tuonti On osoittautunut, että tuotaessa EU:hun kalaa kolmansista maista, toiminnassa on jo jonkin aikaa ollut epäselvyyksiä, jotka muun muassa voivat vaarantaa EU:n säädöksiä täysimääräisesti noudattavien yritysten toiminnan. Väitetään, että - Puolan ja Venäjän asiasta vastaavat paikallisviranomaiset myöntävät EU:hun vietäville tuotteille rekisterinumeroita EU:n hygienianormeista välittämättä ja että tämä menettely on lainvastainen. - Puolan asiasta vastaavat viranomaiset eivät huolehdi kalojen vientiselvitystä varten suoritettavien eläinlääkärintarkastusten asianmukaisuudesta. - Kazakstanista ja Ukrainasta peräisin olevat kalafileet, joiden tuonti EU:hun on kielletty, pääsevät laittomasti EU:n markkinoille Puolan ja Viron eli niiden maiden kautta, joissa ne pakataan. Mihin toimiin komissio ryhtyy kolmansista maista tulevan laittoman kalantuonnin aiheuttamien terveysriskien ehkäisemiseksi? Suunnitteleeko komissio tarkastuskäyntejä kyseenalaisiin kolmansiin maihin? Milloin tarkastuskäynnit tehtäisiin? Kohdistettaisiinko tarkastuskäynnit paikallisten eläinlääkintäviranomaisten lisäksi myös kyseenalaisiin yrityksiin? Mitä toimia EU:n raja-alueilla voidaan toteuttaa laittoman kalantuonnin pysäyttämiseksi, kun voidaan perustellusti epäillä sitä tapahtuvan? David Byrnen komission puolesta antama vastaus (24. marraskuuta 1999) Jäsenvaltioiden rajatarkastusasemilla tarkastetaan muun muassa, onko ihmisravinnoksi tarkoitettu kala peräisin hyväksytystä yhteisön ulkopuolisesta maasta ja hyväksytystä yrityksestä. Yhteisön tarkastuksilla pyritään selvittämään, pystyvätkö kolmansien maiden toimivaltaiset viranomaiset varmistamaan yhteisön standardien noudattamisen. Mitä tulee kalan tuontiin Venäjältä, Puolasta ja Virosta, komissio on ilmoittanut näiden maiden viranomaisille väitetyistä rikkomuksista. Se on pyytänyt niitä selvittämään asiaa ja ilmoittamaan komissiolle 15. joulukuuta 1999 mennessä mahdollisista toimista säännösten vastaisten menettelyjen lopettamiseksi. Puolaan tehtiin tarkastuskäynti syyskuussa 1999 ja Viroon heinäkuussa 1998. Tuoreimpien komission saamien tietojen mukaan ongelma on saatu hallintaan näissä maissa. Venäjälle ei ole tehty tarkastuskäyntiä äskettäin. Asian tärkeyden vuoksi se otettiin esille yhteisön ja Venäjän yhteistyökomitean kokouksessa 8. lokakuuta 1999. Venäjän viranomaisten toimittamista tiedoista riippuen komissio saattaa harkita tarkastuskäynnin tekemistä. Puolassa on tarkastettu joitakin yrityksiä, joille on annettu lupa viedä kalatuotteita yhteisöön. Epäiltyjä yrityksiä ei ole hyväksytty viemään kalatuotteita yhteisöön. Yhteisön lainsäädännön mukaan jäsenvaltioilla on velvollisuus tarkastaa, että tuotavat tuotteet ovat peräisin hyväksytystä yrityksestä, ja päättää sellaisten kalatuotteiden kohtalosta, jotka eivät vastaa yhteisön lainsäädännön vaatimuksia. Komissio onkin pyytänyt Saksan ja Itävallan viranomaisia tutkimaan asiaa ja varoittamaan niiden rajatarkastusasemia laittoman tuonnin välttämiseksi.